《翰林夜集分韵得月字》
元代·钱仲益

雨馀残暑谢，夜久官事歇。庭空起商飙，云霄吐华月。

于时秋方半，古桂黄初发。玉堂集僚友，清燕足怡悦。

送钩行觞频，分韵催诗切。玉轮悬中天，光辉转明洁。

有如坐冰壶，爽气彻肌骨。时闻更漏响，渐见明河没。

人生寡欢会，圆魄亦易缺。莫辞通夕玩，动是经年别。

作者简介：元末明初常州府无锡人，名永升，以字行，钱子正侄。元末进士，明初为华亭知县，进翰林修撰，官至周王府长吏。善棋，待诏禁中，成祖常呼为棋仙。自号锦树山人。卒官。有《锦树集》。